  Туспуктэм: Руслан Нуриахметов Майя Бывальцева Толшорлэн шорысеныз 10-тӥ южтолэзёзь Удмуртиысь инкуазь узырлыкъёсъя но инкуазез утёнъя министерствоысь ӧнерчиос пӧйшурано тылобурдоосты но пӧйшуръёсты лыдъялозы. Толалтэ со ужез пытьыосъя нуо, ортчем сюрессэс спутник наигаторе пырто. Со сярысь удысэтлэн пресс-службаез ивортӥз. Элькунын 800-лэсь трос чаклано маршрутъёс вань, оглом 11 сюрлэсь трос иськем. Сое куасэн яке снегоходэн ортчо. « Толалтэ лыдъян вуоно пӧйшуран вакытлы квотаосты но эсэпъёсты пусйыны инъет луэ. Кылсярысь, азьвыл аръёсы чакланъёс возьматӥзы, сибыр косуля бырон калэ вуэмын шуыса. Алигес со вид Удмуртиысь Горд книгалэн выль изданияз пыриз, табере со вылэ пӧйшураны уг яра » Денис Удалов, Удмуртиысь инкуазь узырлыкъёсъя но инкуазез утёнъя министр Туэ койыкъёсты лыдъянын нош ик беспилотникъёсты кутыны чаклало. Азьвыл сыӵе амал туж пайдалыко луэмзэ возьматӥз, пусйизы министерствоын. Маршрутъёсты ортчем бере йылпумъянъёс 1-тӥ оштолэзьлы тодмо луозы. 2023-тӥ арын Удмуртиын 19 сюрс 350 койыкъёсты, 850 кырпарсьёсты, 228 косуляосты, 214 балянъёсты, 38 кионъёсты, 3 сюрс 87 ӟичыосты, 3 сюрс 48 куницаосты, 212 хорёкез, 10 горностаез, 23 сюрс 187 коньыосты, 21 сюрс 817 тӧдьы кечьёсты, 894 пурысь кечьёсты, 7 сюрс 280 дукъяосты, 59 сюрс 174 тетеревъёсты, 47 сюрс 722 сялаосты, 4 сюрс 79 пурысь куропаткаосты лыдъязы. Тегъёс: инкуазь Инкуазьузырлыкъяминистерство пӧйшуръёс тылобурдоос Удмуртия  